1. ปัจจัยความเสี่ยง 

1.  ความเสี่ยงจากการแข่งขันทางธุรกิจ

  ในปี 2555 ที่ผ่านมาแนวโน้มการแข่งขันทางธุรกิจค้าปลีกโทรศัพท์เคลื่อนที่ได้ทวีความรุนแรงขึ้น
  จากร้านค้าปลีกทั้งรูปแบบเครือข่าย และร้านค้าปลีกย่อยในแต่ละพื้นที่ อีกทั้งผู้ผลิตโทรศัพท์เคลื่อนที่
  (Mobile Phone Suppliers) และผู้ให้บริการโครงข่าย (Mobile Operators)
  เองต่างก็ลงมาแข่งขันจำหน่ายโทรศัพท์เคลื่อนที่สู่ผู้บริโภคโดยตรงกันอย่างรุนแรงมากกว่าทุกๆ
  ปีที่ผ่านมา โดยใช้ข้อได้เปรียบด้านต้นทุนสินค้าที่ส่งตรงจากโรงงานผู้ผลิต
  และผู้ให้บริการโครงข่าย ได้นำเสนออุปกรณ์พร้อม airtime
  ที่ให้บริการอยู่นำมาเป็นข้อเสนอแก่ผู้บริโภค พร้อมทั้งสิทธิพิเศษอื่นๆ
  เพื่อจูงใจให้ผู้บริโภคตัดสินใจซื้อสินค้า
  โดยเฉพาะในกลุ่มโทรศัพท์เคลื่อนที่สมาร์ทโฟนอันเป็นสินค้าราคาสูง
  ซึ่งส่งผลกระทบให้การจำหน่ายปลีกที่หน้าร้านทำได้ยากยิ่งขึ้น

2.  ความเสี่ยงจากการลดลงของอัตรากำไรสุทธิ

  ด้วยภาวะการแข่งขันทางธุรกิจที่รุนแรงดังกล่าว
  ทำให้บริษัทฯจำเป็นต้องแข่งขันทั้งทางด้านการส่งเสริมการขายและการปรับปรุงและเพิ่มบริการเพื่อจูงใจให้ลูกค้าเข้ามาใช้บริการ
  ทำให้บริษัทฯมีภาระในเรื่องต้นทุนขายสูงขึ้น อันส่งผลกระทบต่อกำไรขั้นต้นของบริษัทฯอย่างมาก
  ทำให้เกิดความเสี่ยงต่อความสามารถในการหมุนเวียนของกระแสเงินสดของบริษัทฯ
  อีกทั้งการเข้ามาแข่งขันโดยตรงทั้งจากผู้ผลิตโทรศัพท์เคลื่อนที่และผู้ให้บริการโครงข่ายที่มีความพร้อมกว่าทางด้านเงินลงทุน
  ส่งผลให้เกิดความได้เปรียบทางด้านต้นทุนสินค้า
  ยิ่งส่งผลให้เกิดความเสี่ยงจากการลดลงของอัตรากำไรสุทธิของบริษัทฯ
  จากภาวะความเสี่ยงดังกล่าวบริษัทฯจึงได้ตระหนักถึงความเสี่ยงจากการลดลงของอัตรากำไรสุทธิ
  จึงได้มีการดำเนินนโยบายบริหารต้นทุนสินค้า เพื่อลดต้นทุนสินค้าให้อยู่ในระดับต่ำ เช่น
  การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้าหรือการชำระค่าสินค้าเป็นเงินสด
  (Cash Rebate) ซึ่งในการดำเนินการดังกล่าวจำเป็นต้องใช้กระแสเงินสดจำนวนมาก
  ซึ่งเป็นข้อจำกัดของบริษัทฯอย่างมากในปี 2555
  ที่ไม่สามารถหาแหล่งเงินทุนภายนอกได้อย่างเพียงพอ

3.  ความเสี่ยงเกี่ยวกับการเสื่อมความนิยมของสินค้าคงคลัง

  โทรศัพท์เคลื่อนที่เป็นสินค้าที่มีการเปลี่ยนแปลงทางเทคโนโลยีค่อนข้างรวดเร็ว
  ดังนั้นผู้ผลิตโทรศัพท์เคลื่อนที่จึงมีการออกสินค้ารุ่นใหม่ๆ สู่ตลาดอยู่ตลอดเวลา
  ในขณะที่ภาวะเศรษฐกิจในปีที่ผ่านมาอยู่ในภาวะชะลอตัว
  ซึ่งได้ส่งผลให้ผู้ใช้โทรศัพท์เคลื่อนที่ชะลอการเปลี่ยนเครื่องโทรศัพท์ใหม่ออกไปด้วย
  บริษัทซึ่งมีรายได้หลักมาจากการจำหน่ายอุปกรณ์โทรศัพท์เคลื่อนที่
  จึงมีความเสี่ยงจากการที่สินค้าคงคลังที่มีอยู่ได้รับความนิยมน้อยลง
  จนทำให้บริษัทต้องจำหน่ายสินค้าที่เสื่อมความนิยมดังกล่าวในราคาที่ถูกลงกว่าปกติ
  อันจะส่งผลกระทบต่อผลการดำเนินงานของบริษัทได้ ในปี 2555 บริษัทฯ
  ได้พยายามอย่างยิ่งในการควบคุม และบริหารจัดการให้สินค้าคงคลังของบริษัทฯ
  สามารถหมุนเวียนได้เร็ว และมีสินค้าล้าสมัยให้น้อยที่สุด
  จากข้อจำกัดของกระแสเงินสดของบริษัทฯ
  จึงมีการปรับนโยบายการนำสินค้าเข้ามาขายที่หน้าร้านด้วยวิธีการฝากขายมากขึ้น
  เพื่อลดความเสี่ยงจากสินค้าคงคลังล้าสมัยลง
  แต่อย่างไรก็ตามก็ส่งผลให้อัตรากำไรขั้นต้นก็ลดลงตามไปด้วย

4.  ความเสี่ยงจากการสูญหายของสินค้าคงคลัง

  เนื่องจาก ณ 30 มิถุนายน 2555 บริษัทมีสาขาและจุดจำหน่ายกระจายครอบคลุมพื้นที่ลดลงเหลือ
  62 สาขา แต่อาจเกิดความเสี่ยงเกี่ยวกับการสูญหายของสินค้าคงคลังในสาขาและจุดจำหน่ายต่าง
  ๆ ได้ อย่างไรก็ตาม บริษัทมีการตรวจสอบสินค้าคงคลังในแต่ละพื้นที่อยู่ตลอดเวลา
  โดยฝ่ายตรวจสอบสินค้าคงคลัง สายงานบัญชีและการเงิน
  จะมีการตรวจนับสินค้าคงคลังในแต่ละสาขาและจุดจำหน่ายเป็นประจำ
  โดยไม่มีการแจ้งให้สาขาและจุดจำหน่ายทราบล่วงหน้า (Spot Check)
  ซึ่งในการตรวจนับสินค้าคงคลังดังกล่าว
  ผู้ตรวจสอบจะตรวจนับสินค้าคงคลังในแต่ละสาขาและจุดจำหน่าย
  ทำการเปรียบเทียบกับรายงานสินค้าคงคลังทุกประเภทจากระบบคอมพิวเตอร์นอกจากนี้
  บริษัทยังมีการตรวจนับสินค้า เมื่อมีพนักงานเข้าออกในแต่ละสาขาและจุดจำหน่ายดังกล่าวทุกครั้ง

  ในกรณีที่จำนวนสินค้าคงคลังในสาขาหรือจุดจำหน่ายใด ๆ
  ไม่ตรงกับรายงานสินค้าคงคลังจากระบบฯ ซึ่งตรวจสอบได้ว่าเกิดจากการทุจริตของพนักงาน
  บริษัทจะทำการบันทึกการสูญหายของสินค้าดังกล่าวเป็นลูกหนี้พนักงาน
  เมื่อมีการบันทึกบัญชีลูกหนี้พนักงาน
  บริษัทจะทำการตั้งสำรองค่าเผื่อหนี้สงสัยจะสูญสำหรับลูกหนี้พนักงานดังกล่าวเต็มจำนวนทันที

5.  ความเสี่ยงจากการไม่ได้รับการต่ออายุสัญญาเช่าพื้นที่

  การที่บริษัทเป็นผู้จำหน่ายโทรศัพท์เคลื่อนที่ที่เน้นการขายปลีกผ่านสาขาเป็นหลัก
  ซึ่งมีการทำสัญญาที่มีอายุสัญญา

  1 – 3 ปี
  ดังนั้นบริษัทจึงอาจมีความเสี่ยงจากการที่ไม่สามารถต่อสัญญาเช่าพื้นที่หรือมีค่าใช้จ่ายเพิ่มขึ้นในการต่อสัญญาเช่าดังกล่าว
  ซึ่งอาจจะส่งผลกระทบต่อผลการดำเนินงานของบริษัทได้

6.  ความเสี่ยงจากภัยพิบัติจากธรรมชาติ

  จากสถิติและแนวโน้มการเกิดภัยพิบัติจากธรรมชาติซึ่งมีความถี่ รูปแบบ
  และความรุนแรงที่เกิดมากยิ่งขึ้นโดยเฉพาะอุทกภัยครั้งใหญ่ในปลายปี 2554 ที่ผ่านมา
  ส่งผลให้บริษัทฯตระหนักถึงผลกระทบที่อาจมีต่อกิจการที่ดำเนินการอยู่
  ดังนั้นเพื่อเป็นการป้องกันและดำเนินธุรกิจด้วยความไม่ประมาท
  ทางบริษัทฯได้มอบนโยบายให้แต่ละหน่วยงานจัดทำแผนเพื่อรองรับภัยพิบัติทางธรรมชาติ
  จัดหาสถานที่สำรองคลังสินค้า สถานที่ทำงาน จัดเตรียมแผนการขนย้าย และ
  จัดทำแผนการสำรองฐานข้อมูลของบริษัทฯ
  เพื่อพร้อมรับสถานะการณ์ที่อาจเกิดขึ้นโดยมุ่งหวังให้บริษัทฯได้รับผลกระทบจากภัยธรรมชาติน้อยที่สุด

  จากปัจจัยความเสี่ยงดังที่กล่าวมาและแนวโน้มของธุรกิจค้าปลีกโทรศัพท์เคลื่อนที่ที่ส่งผลกระทบต่อผลการดำเนินงานของ

บริษัทฯในหลายปีที่ผ่านมา
บริษัทฯจึงได้มีนโยบายในการยุติบทบาทค้าปลีกโทรศัพท์เคลื่อนที่ลงในช่วงกลางปี 2555
และปรับเปลี่ยนโครงสร้างธุรกิจใหม่
โดยก้าวเข้าสู่ธุรกิจเทคโนโลยีสารสนเทศอย่างเต็มรูปแบบดังที่กล่าวมาแล้วข้างต้น
แต่อย่างไรก็ตามบริษัทฯก็ได้กำหนดแผนสำรองและการบริหารความเสี่ยงของธุรกิจใหม่ทางด้านเทคโนโลยีสารสนเทศไว้ดังต่อไปนี้

แผนสำรองและการบริหารความเสี่ยง

เพื่อเป็นการบริหารความเสี่ยงที่อาจเกิดขึ้นจากวิกฤติต่างๆ
บริษัทได้เตรียมแผนสำรองไว้เพื่อให้บริษัทสามารถดำเนินธุรกิจ

ต่อไปได้ และเกิดความเสียหายน้อยที่สุด ดังนี้

1.  เพื่อเป็นการบริหารความเสี่ยงจากยอดขายและกำไรที่อาจไม่เป็นไปตามเป้าหมาย
    บริษัทฯได้จัดโครงสร้างขององค์กรและธุรกิจ โดยลดระดับค่าใช้จ่ายประจำให้อยู่ในระดับต่ำ
    และเน้นการรวบรวมสินค้า (Aggregate) จากคู่ค้าพร้อมทั้งเพิ่มคุณค่า (Value Added)
    เพื่อทำการตลาด เพื่อให้มีค่าใช้จ่ายไม่สูงมากนัก สามารถลดต้นทุนด้าน R&D รวมทั้งการ
    Outsource บุคลากรและผู้เชี่ยวชาญด้านต่างๆ เพื่อไม่ให้รายจ่ายประจำสูงเกินไป

2.  บริษัทได้เจรจากับ Supplier ไว้หลายราย
    เพื่อรองรับและบริหารความเสี่ยงจากสินค้าขาดตลาด อำนาจในการต่อรอง

  และเป็นการบริหารต้นทุน เพื่อให้บริษัทฯได้ประโยชน์สูงสุด

3.  บริษัทได้เจรจากับพันธมิตรค้าปลีกไว้
    เพื่อให้บริษัทฯสามารถนำสินค้าไปวางจำหน่ายให้แก่ผู้บริโภคโดยตรง หากการทำตลาด
    Software , อุปกรณ์ และระบบในลักษณะ B2B และ B2G ไม่เป็นไปตามเป้าหมาย
    บริษัทฯยังสามารถปรับเปลี่ยนแผนการทำธุรกิจโดยสามารถกลับไปจำหน่ายอุปกรณ์ ICT
    ไปยังผู้บริโภคได้โดยตรง (B2C) ผ่านพันธมิตรค้าปลีกที่มีสาขาทั่วประเทศ